Linkin Park

Οι Linkin Park είναι αμερικανικό ροκ συγκρότημα που ιδρύθηκε το 1996 στο Αγκούρα Χιλς της Καλιφόρνια. Το συγκρότημα αποτελείται από τον τραγουδιστή/κιθαρίστα ρυθμού/πληκτρίστα Μάικ Σινόντα, τον κύριο κιθαρίστα Μπραντ Ντέλσον, τον DJ/turntablist Τζο Χαν, τον μπασίστα Ντέιβ Φάρελ, την κύρια τραγουδίστρια Έμιλι Άρμστρονγκ και τον ντράμερ Κόλιν Μπρίτεν. Κύριος τραγουδιστής ήταν ο Τσέστερ Μπένινγκτον και ντράμερ ο Ρομπ Μπούρντον μέχρι την αυτοκτονία του πρώτου τον Ιούλιο του 2017, κάτι που έκανε το συγκρότημα να διαλυθεί. Τον Σεπτέμβριο του 2024, οι Linkin Park ανασυγκροτήθηκαν, με τους Άρμστρονγκ και Μπρίτεν.

Χαρακτηριζόμενη κυρίως ως εναλλακτική ροκ και nu metal, η παλαιότερη μουσική των Linkin Park ήταν συνδυασμός heavy metal και χιπ χοπ, ενώ η μεταγενέστερη μουσική τους περιλαμβάνει πιο πολλά στοιχεία ηλεκτρονικής και ποπ μουσικής. Οι Linkin Park έγιναν παγκοσμίως γνωστοί με την κυκλοφορία του πρώτου τους στούντιο άλμπουμ, Hybrid Theory (2000), του οποίου τα single «One Step Closer», «Crawling» και «In the End» είχαν υψηλές θέσεις στα chart Mainstream Rock των ΗΠΑ. Τα δύο τελευταία έφτασαν τη δεύτερη θέση στα Billboard Hot 100 της χώρας. Το δεύτερό τους άλμπουμ, Meteora (2003), συνέχισε την επιτυχία του συγκροτήματος. Αργότερα εξερεύνησαν πειραματικούς ήχους στο τρίτο τους άλμπουμ, Minutes to Midnight (2007). Μέχρι το τέλος της δεκαετίας, οι Linkin Park ήταν από τους πιο επιτυχημένους και δημοφιλείς ροκ καλλιτέχνες.

Το συγκρότημα συνέχισε να εξερευνά μια ευρύτερη ποικιλία μουσικών τύπων στο τέταρτό τους άλμπουμ, A Thousand Suns (2010), το οποίο περιείχε κυρίως ηλεκτρονικούς ήχους. Το πέμπτο άλμπουμ τους, Living Things (2012), συνδύασε μουσικά στοιχεία από όλα τα προηγούμενα άλμπουμ τους. Το έκτο τους άλμπουμ, The Hunting Party (2014), επέστρεψε στο πιο βαρύ ροκ, ενώ το έβδομό τους άλμπουμ, One More Light (2017), ήταν κυρίως ποπ. Το όγδοο άλμπουμ του συγκροτήματος και το πρώτο μετά από την ανασυγκρότησή τους, From Zero, κυκλοφόρησε το 2024.

Οι Linkin Park είναι από τα συγκροτήματα του 21ου αιώνα με τις περισσότερες πωλήσεις και από τους καλλιτέχνες με τις περισσότερες πωλήσεις, έχοντας πουλήσει πάνω από 100 εκατομμύρια δίσκους παγκοσμίως. Έχουν κερδίσει δύο Βραβεία Grammy, έξι Αμερικανικά Μουσικά Βραβεία, δύο Μουσικά Βραβεία Billboard, δέκα Μουσικά Βραβεία MTV Video Music και τρία Παγκόσμια Μουσικά Βραβεία. Το 2003, το MTV2 ονόμασε τους Linkin Park το έκτο καλύτερο συγκρότημα της εποχής μουσικών βίντεο και το τρίτο καλύτερο της νέας χιλιετίας. Το Billboard τους κατέταξε στη 19η θέση στον κατάλογο Καλύτερων Καλλιτεχνών της Δεκαετίας. Το 2012, το συγκρότημα ψηφίστηκε ως ο καλύτερος καλλιτέχνης της δεκαετίας του 2000 σε μια ψηφοφορία του VH1. Το 2014, το συγκρότημα ανακηρύχθηκε το «Μεγαλύτερο Ροκ Συγκρότημα στον Κόσμο Τώρα» από το Kerrang!.

 Δισκογραφία 

Studio albums

 Hybrid Theory (2000)
 Meteora (2003)
 Minutes to Midnight (2007)
 A Thousand Suns (2010)
 Living Things (2012)
 The Hunting Party (2014)
 One More Light (2017)
 From Zero (2024)

 Βιντεοκλίπ 
Οι Linkin Park έχουν κυκλοφορήσει διάφορα βιντεοκλίπ από τους δίσκους Hybrid Theory, Built From Scratch των The X-Ecutioners, Reanimation, Meteora, Live In Texas, Collision Course, A Thousand Suns. Επίσης, κυκλοφόρησαν το New Divide (2009), το οποίο δημιουργήθηκε για τις ανάγκες της ταινίας Transformers: Η εκδίκηση των ηττημένων, και το Not Alone (2009), το οποίο δημιουργήθηκε για το άλμπουμ Download to Donate, με φιλανθρωπικό σκοπό, μετά την καταστροφή της Αϊτής.

 Παραπομπές 

 Εξωτερικοί σύνδεσμοι 




Κατηγορία:Νικητές World Music Awards
Κατηγορία:Βραβευμένοι με Grammy
Κατηγορία:Νικητές Kerrang! Awards
Κατηγορία:Alternative metal συγκροτήματα
Κατηγορία:Nu metal συγκροτήματα από Καλιφόρνια
Κατηγορία:Μουσικά συγκροτήματα από το Λος Άντζελες